Anni Matthiesen (V), 2013-03-12:
Tak for det.
Jeg holder denne tale på vegne af Venstres ordfører, hr. Preben Bang Henriksen, som desværre ikke kunne være til stede i salen her i dag, og jeg har også lovet at holde talen på vegne af De Konservative, for hr. Brian Mikkelsen havde desværre heller ikke mulighed for at være til stede i dag.
Med det her lovforslag indføres en række ændringer i den maritime lovgivning.
Der er tale om vidt forskellige forhold, som jeg kort skal opsummere:
Erhvervsministeren
bemyndiges til at fastsætte nærmere regler for sejlads i det arktiske område vedrørende skærpede sikkerhedskrav for skibe, der udgør en særlig risiko for ombordværende og for miljøet.
Der tænkes her primært på de store krydstogtskibe.
Sker katastrofen, vil det få uoverskuelige konsekvenser, og der vil eksempelvis skulle organiseres redning og evakuering af måske mere end 4.000 personer i isfyldt farvand.
Der bliver efter forslaget mulighed for at stille krav til skibenes opbygning, udstyr og drift, med henblik på at der skal fastsættes skærpede regler for skibe, der udgør en særlig person- eller miljørisiko.
Jeg går ud fra, at vi under udvalgsbehandlingen kan få begrebet særlig risiko nærmere defineret.
På tilsvarende vis indføres der af samme grunde mulighed for at fastsætte lodspligt i de grønlandske farvande, ganske som nordmændene har gjort det ved Svalbard.
Venstre bemærker med tilfredshed, at lodsning vil kunne varetages af såvel private som offentlige lodserier.
Vigtigt er det imidlertid også, at vi her klart og tydeligt får præciseret, hvad der forstås ved skibe med særlig risiko.
Ligeledes er det vigtigt, at samtlige sikkerhedsmæssige krav udformes i samarbejde med det grønlandske selvstyre.
Rederens omsorgspligt i tilfælde af gidseltagning omfatter naturligvis en forpligtelse til at arbejde for løsladelse hurtigst muligt.
Rederen skal have en plan for gidselsituationen.
Ligeledes bliver det ikke muligt for rederen at opsige en søfarende, der tages som gidsel.
Samlet set er der tale om naturlige bestemmelser til sikring af de søfarende og deres familier i en mildt sagt utrolig vanskelig og anspændt situation.
Med lovforslaget sker der herudover en tilpasning af de formelle nationalitetskrav i forbindelse med skibsregistrering.
Der skal fremover ikke være tvivl om, at selskaber oprettet eller registreret i Danmark fuldt ud betragtes som danske i henhold til sølovens bestemmelser.
Hermed bliver der ikke længere forskellige retsstillinger for rederierne alene baseret på ledelsens sammensætning.
Kravet om, at hovedparten af bestyrelsens medlemmer skal være danskere, er forældet, og man har da også for længst fraveget det tilsvarende krav i selskabslovgivningen.
Derfor er der tale om en fornuftig modernisering af lovgivningen.
Lovforslaget indeholder endvidere en modernisering af reglerne for stykgodstransport i form af en implementering af de såkaldte Rotterdamregler.
Der er tale om en gengivelse af Sølovudvalgets betænkning, alt sammen i overensstemmelse med de internationale regler.
Herudover indeholder forslaget en opdatering af sølovens bestemmelser om ansvar for forureningsskade opstået i forbindelse med søtransport af farlige og forurenende stoffer i form af en implementering af ændringerne i den såkaldte HNS-konvention.
I småtingsafdelingen er der også lige det, at Dykkerrådet øjensynlig har overlevet sig selv og nedlægges.
Samlet set er der tale om et forslag, som Venstre kan støtte.
På den baggrund deltager vi selvfølgelig også positivt i selve udvalgsbehandlingen.
Og som jeg indledningsvis nævnte, kan jeg sige, at også De Konservative bakker op om lovforslaget.